Οδυσσέας Βλαχοδήμος

Ο **Οδυσσέας Βλαχοδήμος** (Στουτγκάρδη, Γερμανία, 26 Απριλίου 1994) είναι Έλληνας διεθνής ποδοσφαιριστής που αγωνίζεται ως τερματοφύλακας για λογαριασμό της Σεβίλλης, ως δανεικός από τη Νιούκασλ Γιουνάιτεντ, και της Εθνικής Ελλάδας.

Έχοντας γεννηθεί στη Στουτγκάρδη, ξεκίνησε την καριέρα του στην αγωνιζόμενος στη Μπουντεσλίγκα ΦφΜ Στουτγκάρδη το 2012, με την οποία πραγματοποίησε τρεις εμφανίσεις τη σεζόν 2015-16, πριν ενταχθεί στον Παναθηναϊκό της ελληνικής Superleague, όπου αγωνίστηκε για δύο σεζόν.

Ο Βλαχοδήμος, όταν ήταν έφηβος και νέος, εκπροσώπησε την εθνική Γερμανίας σε όλες τις ηλικιακές κατηγορίες και αγωνίστηκε στο Ευρωπαϊκό Πρωτάθλημα Κ17 και το Παγκόσμιο Κύπελλο Κ17 το 2011. Αργότερα, έγινε μέλος της ομάδας που κέρδισε το Ευρωπαϊκό Πρωτάθλημα Κ17 του 2017. Από τον Νοέμβριο του 2018 είναι διεθνής με την Εθνική Ελλάδας σε επίπεδο ανδρών και μέχρι σήμερα έχει πραγματοποιήσει περισσότερες από 50 εμφανίσεις κάτω από τα δοκάρια.

## Καριέρα
### Σε συλλογικό επίπεδο

#### Στουτγκάρδη
Πραγματοποίησε το ντεμπούτο του στη Γ' Κατηγορία Γερμανίας την 25η Φεβρουαρίου 2012, με τη β' ομάδα της Στουτγκάρδης, η οποία ηττήθηκε με 1-0 από την ΦΚ Χάιντενχαϊμ εκτός έδρας, ενώ τον Ιούνιο η συνεργασία τους ανανεώθηκε για τρεις επιπλέον χρονιές. Στη 18άδα του αντίστοιχου α' συγκροτήματος σε αναμέτρηση πρωταθλήματος επιλέχθηκε τον Αύγουστο του 2013, γεγονός που επαναλήφθηκε 11 φορές την επόμενη διετία και την 29η Αυγούστου 2015 αγωνίστηκε για πρώτη φορά στη γερμανική Μπουντεσλίγκα, όταν αποβλήθηκε ο βασικός τερματοφύλακας στην αναμέτρηση Στουτγκάρδη-Άιντραχτ Φρανκφούρτης (στο 67' και με αποτέλεσμα 1-2, τελικό 1-4). Έκτοτε καθιερώθηκε ως αναπληρωματικός μέχρι τα τέλη Νοεμβρίου και σημείωσε άλλες δύο εμφανίσεις στη διοργάνωση, αμφότερες για ολόκληρο το 90λεπτο.

#### Παναθηναϊκός
Από τις 26 Ιανουαρίου 2016 εντάχθηκε στον Παναθηναϊκό με συμβόλαιο διάρκειας 2½ αγωνιστικών περιόδων και λήξης το καλοκαίρι του 2019. Το ντεμπούτο του με τη φανέλα του Παναθηναϊκού το πραγματοποίησε στις 3 Απριλίου του 2016 στην εντός έδρας επικράτηση του τριφυλλιού κόντρα στη Βέροια με 3-2 για την 28η αγωνιστική του Ελληνικού Πρωταθλήματος. Έχοντας περάσει το πρώτο μισό της επόμενης σεζόν (2016-2017) στον πάγκο ως αναπληρωματικός του τότε βασικού τερματοφύλακα της ομάδας Λουκ Στιλ ο Βλαχοδήμος πήρε τη δεύτερή του ευκαιρία στις 27 Νοεμβρίου 2016 στην ισόπαλη εκτός έδρας αναμέτρηση με τον Πανιώνιο για το ελληνικό πρωτάθλημα που έληξε 1-1. Τη συγκεκριμένη ευκαιρία την αξιοποίησε δεόντως αφου χαρακτηρίστηκε από πολλούς δημοσιογράφους ως ο καλύτερος παίχτης του Παναθηναϊκού στον συγκεκριμένο αγώνα. Την επόμενη εβδομάδα ξεκίνησε ξανά ως βασικός στη νικηφόρα εντός έδρας αναμέτρηση με τον ΠΑΟΚ για το ελληνικό πρωτάθλημα, διατηρώντας ανέπαφη την εστία του. Στις 17 Μαΐου 2017, στην εντός έδρας αναμέτρηση με τον ΠΑΟΚ για τα play off του ελληνικού πρωταθλήματος, ο Βλαχοδήμος αποβλήθηκε με απευθείας κόκκινη κάρτα για φάουλ στον Πέδρο Ενρίκε. Η συγκεκριμένη αναμέτρηση διακόπηκε οριστικά από τον διαιτητή στο 54ο λεπτό οπότε και ο τότε προπονητής του ΠΑΟΚ Βλάνταν Ίβιτς δέχθηκε κουτάκι μπύρας στο κεφάλι από τις εξέδρες.

#### Μπενφίκα
Στις 18 Μαΐου 2018 υπέγραψε συμβόλαιο πενταετούς διάρκειας με την Μπενφίκα. Στη διάρκεια της προετοιμασίας της ομάδας για τη σεζόν 2018-2019 εντυπωσίασε τους πάντες με τις επιδόσεις του με αποτέλεσμα να κερδίσει τη θέση του βασικού τερματοφύλακα της πορτογαλικής ομάδας παραμερίζοντας τον Μπρούνο Βαρέλα και τον Μίλε Σβίλαρ. Το ανεπίσημο ντεμπούτο του με τη φανέλα της Μπενφίκα πραγματοποιήθηκε στις 13 Ιουλίου του 2018 στη φιλική αναμέτρηση με τη Βιτόρια Σετούμπαλ. Το επίσημο ντεμπούτο του πραγματοποιήθηκε στις 7 Αυγούστου 2018 στη νικηφόρα εντός έδρας αναμέτρηση με τη Φενέρμπαχτσε για τον τρίτο προκριματικό γύρο του Τσάμπιονς Λιγκ που έληξε 1-0. Στις 2 Νοεμβρίου του 2021 απέκρουσε πέναλτι του Ρόμπερτ Λεβαντόφσκι σε παιχνίδι απέναντι στην Μπάγερν Μονάχου για τους ομίλους του Τσάμπιονς Λιγκ κι έγινε ο πρώτος γκολκίπερ που αποκρούει πέναλτι του Πολωνού επιθετικού στη διοργάνωση μετά από 14 εύστοχες εκτελέσεις του . Με την φανέλα της Μπενφίκα αγωνίστηκε για περίπου 5,5 χρόνια και κατέγραψε συνολικά 224 συμμετοχές, αποτελώντας τον έκτο ξένο (μη Πορτογάλο) στην σχετική λίστα της ομάδας και συνολικά εντός των πρώτων εξήντα ποδοσφαιριστών.

#### Νότιγχαμ Φόρεστ
Στις 1 Σεπτεμβρίου του 2023, ανακοινώθηκε και επίσημα από την Νότιγχαμ Φόρεστ της Πρέμιερ Λιγκ, υπογράφοντας συμβόλαιο τετραετούς συνεργασίας. Στις 5 Νοεμβρίου 2023 έκανε το ντεμπούτο του με την ομάδα στην εντός έδρας νίκη με 2–0 εναντίον της Άστον Βίλα.

#### Νιούκασλ Γιουνάιτεντ
Στις 1 Ιουλίου του 2024, ανακοινώθηκε και επίσημα από την Νιούκασλ Γιουνάιτεντ.

#### Σεβίλλη
Στις 12 Αυγούστου 2025, ο Βλαχοδήμος ανακοινώνεται από τη Σεβίλλη του Ματίας Αλμέιδα ως δανεικός από τη Νιούκασλ για τη σεζόν 2025–26.

### Στις εθνικές ομάδες

#### Εθνικές Νέων Γερμανίας
Ο Βλαχοδήμος έχει συμμετάσχει σε κάθε κλιμάκιο της γερμανικής εθνικής ομάδας για τις ηλικιακές κατηγορίες έως και 21 ετών.

Διετέλεσε ο βασικός τερματοφύλακας της Γερμανίας στο Ευρωπαϊκό πρωτάθλημα ποδοσφαίρου U17 του 2011 και το Παγκόσμιο Κύπελλο U17 του ίδιου χρόνου, κατακτώντας το αργυρό και το χάλκινο μετάλλιο αντίστοιχα.

#### Εθνική Ελλάδος
Τον Νοέμβριο του 2018, η FIFA ενέκρινε το αίτημα του παίχτη να αγωνιστεί με τα γαλανόλευκα. Έτσι, κλήθηκε στην Εθνική Ελλάδος των ανδρών από τον Άγγελο Αναστασιάδη και στις 15 Νοεμβρίου του 2018 πραγματοποίησε το ντεμπούτο του στην εντός έδρας αναμέτρηση κόντρα στη Φινλανδία για τον θεσμό του UEFA Nations League που έληξε 1-0.

## Διακρίσεις
**Ομαδικές**

**Μπενφίκα**
* Πρωτάθλημα Πορτογαλίας: 2018–19, 2022–23
* Σούπερ Καπ Πορτογαλίας: 2019, 2023
**Νιούκασλ Γιουνάιτεντ**
*Λιγκ Καπ Αγγλίας: 2024–25

**Διεθνείς**

**Γερμανία Κ-17**
* Ευρωπαϊκό Πρωτάθλημα Ποδοσφαίρου Κ-17 το 2011: 2η θέση
: Παγκόσμιο Κύπελλο U17 το 2011: 3η θέση
**Γερμανία Κ-21**
*Ευρωπαϊκό Πρωτάθλημα Ποδοσφαίρου Κ-21: 2017
## Προσωπική Ζωή
Γεννήθηκε από Έλληνες γονείς στη Γερμανία και μεγάλωσε εκεί. Η καταγωγή του είναι από την Καστανιά Κοζάνης Αδερφός του είναι ο παίχτης Παναγιώτης Βλαχοδήμος. Με τον αδερφό του ήταν συμπαίκτες στον Παναθηναϊκό για 1,5 χρόνο (Ιανουάριος 2016 - Ιούλιος 2017).

Είναι παντρεμένος και έχει αποκτήσει τρία παιδιά: την Αμέλια (γενν. 24 Σεπτεμβρίου 2020), τον Λέανδρο (γενν. 12 Μαΐου 2022) και την Σήλια (γενν. 28 Νοεμβρίου 2024).

## Παραπομπές


## Εξωτερικοί σύνδεσμοι

*

Κατηγορία:Γερμανοί ποδοσφαιριστές
Κατηγορία:Έλληνες ομογενείς ποδοσφαιριστές
Κατηγορία:Τερματοφύλακες ποδοσφαιριστές
Κατηγορία:Ποδοσφαιριστές ΦφΜ Στουτγκάρδη
Κατηγορία:Ποδοσφαιριστές Εθνικής Γερμανίας Κ19
Κατηγορία:Ποδοσφαιριστές Εθνικής Γερμανίας Κ18
Κατηγορία:Ποδοσφαιριστές Εθνικής Γερμανίας Κ17
Κατηγορία:Ποδοσφαιριστές Εθνικής Γερμανίας Κ16
Κατηγορία:Ποδοσφαιριστές Εθνικής Γερμανίας Κ15
Κατηγορία:Ποδοσφαιριστές Σούπερ Λιγκ Ελλάδας
Κατηγορία:Ποδοσφαιριστές Παναθηναϊκού
Κατηγορία:Ποδοσφαιριστές Εθνικής Ελλάδος
Κατηγορία:Ποδοσφαιριστές Μπενφίκα
Κατηγορία:Έλληνες ποδοσφαιριστές
Κατηγορία:Έλληνες ποδοσφαιριστές στο εξωτερικό
Κατηγορία:Γερμανοί ελληνικής καταγωγής
Κατηγορία:Ποδοσφαιριστές Εθνικής Γερμανίας Κ20
Κατηγορία:Ποδοσφαιριστές Εθνικής Γερμανίας Κ21
Κατηγορία:Ποδοσφαιριστές 3. Λίγκα
Κατηγορία:Ποδοσφαιριστές Πρέμιερ Λιγκ
Κατηγορία:Ποδοσφαιριστές Νότιγχαμ Φόρεστ
Κατηγορία:Ξένοι ποδοσφαιριστές στην Αγγλία
Κατηγορία:Ποδοσφαιριστές Νιούκασλ Γιουνάιτεντ
Κατηγορία:Ποδοσφαιριστές Πριμέρα Ντιβιζιόν
Κατηγορία:Ποδοσφαιριστές Σεβίλλη ΦΚ
Κατηγορία:Ξένοι ποδοσφαιριστές στην Ισπανία